Gerónimo Rulli

Gerónimo Rulli (s. 20. toukokuuta 1992 La Plata) on argentiinalainen jalkapallomaalivahti, joka edustaa Ranskan Ligue 1:ssä pelaavaa Marseillea. Hän on pituudeltaan 189-senttimetrinen.

 Ura 
 Seurajoukkueura 
Rullin kasvattajaseura on Club Estudiantes de La Plata. Hän edusti seuraa vuodet 2011–2014 pelaten 50 ottelua Argentiinan Primera Divisiónissa. Heinäkuussa 2014 Rulli siirtyi Uruguayn Primera Divisiónin Deportivo Maldonadoon, josta hän siirtyi kuitenkin vielä samassa kuussa lainalle Espanjan Primera Divisiónin Real Sociedadiin. Rulli debytoi Espanjan pääsarjassa joulukuussa 2014 Levante UD:ta vastaan. Hän pelasi kauden aikana 22 ottelua, joista kuudessa hän piti nollan. Myös kauden 2015–2016 Rulli vietti lainalla Espanjassa, ja piti pelaamistaan 36 liigaottelusta 13:ssa vastustajan maaleitta.

Rulli siirtyi Englannin Valioliigan Manchester Cityyn 4,7 miljoonan euron siirtosummalla kesällä 2016. Hänet lainattiin kuitenkin saman tien jälleen Real Sociedadiin, ja hän siirtyi sinne pysyvällä siirrolla seuraavassa vuodenvaihteessa seitsemällä miljoonalla eurolla. Hän pelasi kausilla 2016−2019 Sociedadissa kaikkiaan 91 Primera Divisiónin ottelua, joista 23:ssa ei päästänyt maaliakaan. Eurooppa-liigassa hän pelasi Real Sociedadin vuosinaan kaikkiaan yhdeksän ottelua. Kaudella 2019−2020 hän pelasi lainalla Ligue 1:n Montpellier'ssä, jossa hän 25 liigapelistä kahdeksassa piti vastustajan maaleitta.

Rulli siirtyi Espanjan pääsarjan Villarrealiin viidellä miljoonalla eurolla syyskuussa 2020. Hän pelasi avauskaudellaan vain kaksi liigaottelua. Eurooppa-liigassa hän pelasi 13 ottelua. Loppuottelussa Manchester Unitedia vastaan hän laukoi rangaistuspotkukilpailun 11. parissa maalin ja torjui perään David de Gean rangaistuspotkun ratkaisten mestaruuden Villarrealille. Seuraavalla kaudella hän nousi Villarrealin ykkösmaalivahdiksi. Hän pelasi 32 Primera Divisiónin ottelua, joissa päästi 28 maalia ja piti vastustajan maaleitta 14:ssä ottelussa. Mestarien liigassa hän pelasi välieriin edenneen Villarrealin kaikki 12 ottelua. Syyskaudella 2022 hän pelasi 14 ottelua.

Tammikuussa 2023 Rulli siirtyi Villarrealista alankomaalaiseen AFC Ajaxiin 3,5-vuotisella sopimuksella. Ajax ilmoitti maksaneensa Rullista 8 miljoonan euron siirtokorvauksen. Rulli pelasi kevätkaudella 2023 Ajaxissa 19 Eredivisien ottelua, kaksi Eurooppa-liigan ottelua sekä neljä Alankomaiden cupin ottelua. Rulli loukkaantui Eredivisien kauden 2023−2024 avausottelussa Heracles Almeloa vastaan ja joutui kolmeksi kuukaudeksi sivuun. Hän pelasi ensimmäistä kertaa loukkaantumisensa jälkeen Ajaxin reservijoukkue Jong Ajaxin riveissä 5. helmikuuta 2024 Eerste Divisien ottelussa FC Utrechtin reservijoukkue Jong Utrechtia vastaan. Eredivisiessä hän pelasi seuraavan kerran 7. huhtikuuta 2024 ottelussa Feyenoordia vastaan, jonka Ajax hävisi lukemin 6−0. Hän pelasi Feyenoord-ottelun jälkeen Ajaxin maalilla myös loput viisi kevätkauden 2024 Eredivisie-ottelua.

Elokuussa 2024 Rulli siirtyi ranskalaisseura Marseilleen kolmivuotisella sopimuksella. Siirtosummaksi uutisoitiin 4 miljoonaa euroa.

 Maajoukkueura 
Maaliskuussa 2015 Rulli kutsuttiin ensimmäistä kertaa Argentiinan jalkapallomaajoukkueen mukaan otteluihin El Salvadoria ja Ecuadoria vastaan. Hän ei kuitenkaan päässyt pelaamaan kummassakaan ottelussa. Rio de Janeiron olympialaisissa 2016 hän pelasi Argentiinan kaikki kolme ottelua. Ensimmäisen A-maaottelunsa hän pelasi Guatemalaa vastaan syyskuussa 2018, ja ensimmäisen MM-karsintapelinsä Ecuadoria vastaan maaliskuussa 2022. Hän kuului Argentiinan maailmanmestarijoukkueeseen 2022 ja Copa Américan kultajoukkueeseen 2024, muttei päässyt pelaamaan kummassakaan turnauksessa. Lokakuussa 2024 Rulli pelasi kaksi MM-karsintaottelua Venezuelaa ja Boliviaa vastaan, jotka olivat hänen ensimmäiset maaottelunsa yli kahteen vuoteen.

 Lähteet 

Luokka:Argentiinalaiset jalkapallomaalivahdit
Luokka:Jalkapallon maailmanmestarit
Luokka:Vuonna 1992 syntyneet
Luokka:Elävät henkilöt